Adrià Gual, Companyia - (:unkn) unknown (My University, 2018)
Companyia teatral creada per Ricard Salvat el 1964 davant la necessitat de professionalitzar l’estructura de l’Escola d’Art Dramàtic Adrià Gual (EADAG) i d’oferir espectacles de qualitat, a partir d’un repertori que permetés equiparar el teatre català amb el d’altres dramàtiques europees. A mitjan anys seixanta, la Companyia Adrià Gual muntà alguns dels grans espectacles dirigits per Ricard Salvat que van ser exhibits fora de l’Estat espanyol (Itàlia i França) i que suposaren el reconeixement internacional del teatre i la llengua catalans. Durant aquells anys convisqué amb l’EADAG, fins que la desaparició d’aquesta escola, el 1975, propicià la reformulació de la Companyia Adrià Gual.
El 1979 s’inicià una nova etapa de la companyia amb la proposta d’un programa de recerca de repertori contemporani liderat per un grup de directors: Kim Vilar, Feliu Formosa, Sergi Jover i el mateix Salvat. En aquest període es muntaren sobretot textos dramàtics alemanys d’autoria contemporània (Fassbinder, Kroetz i Walser), com també d’autors catalans pràcticament no representats en els circuits professionals (en són exemples Joan Puig i Ferreter i Joan Oliver). A mitjan anys vuitanta, la Companyia Adrià Gual cessà les seves activitats. Salvat es concentrà aleshores en el teatre universitari després d’haver patit una manca crònica de subvencions, situació que ofegà la viabilitat econòmica de la companyia.
La Companyia Adrià Gual fou un projecte reeixit de creació d’una gran companyia teatral catalana durant la darrera etapa del franquisme a fi de normalitzar els nombrosos dèficits que vivia l’escena en la nostra llengua a mitjan anys seixanta. Creada sota l’aixopluc de l’Escola d’Art Dramàtic Adrià Gual, Ricard Salvat, que en fou el creador i l’empresari, veié la possibilitat de professionalitzar l’estructura de l’escola introduint actors professionals dins el planter d’actors novells. Fou una companyia de repertori que omplí un buit important de l’escena catalana del període i en què participaren grans noms: des d’escenògrafs com Jordi Palà, Josep M. Espada i Ramon B. Ivars fins a actors i actrius com Ovidi Montllor, Juanjo Puigcorbé, Joan Pera, Abel Folk i Pepa Arenós, entre d’altres. A partir de la desaparició de l’EADAG, el 1977 Adrià Gual es reconvertí i introduí nous directors en els espectacles, com ara Feliu Formosa, Kim Vilar, Sergi Jover i Jaume Melendres. A més, es va centrar en un repertori d’autors més contemporanis i internacionals.